KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2012. november 14-i ülésére)

TÁRGY: LAKÁS BÉRBEADÁSA DICSA SÁNDOR RÉSZÉRE 

A Bács- Kiskun Megyei Rendőr-főkapitányságot az Önkormányzat üzleti vagyonát képező, kiskőrösi 2674/A/24 hrsz-ú, természetben Kiskőrös, Luther tér 3. III/24. szám alatti, 57 m2 alapterületű, 2,5 szoba összkomfortos bérlakás tekintetében a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. §- a, valamint a  lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII törvény végrehajtásáról szóló 41/2000. (XII. 12.) BM rendelet 1. § (2) bekezdés b) pontja értelmében háromszori bérlőkiválasztási jog illeti meg. 

A Bács-Kiskun Megyei Rendőr- főkapitányság vezetője 2012. október 26. napján kelt levelében jelezte, hogy harmadik alkalommal is élni kíván bérlőkiválasztási jogával, ezért kérte, hogy Kiskőrös Város Önkormányzata, mint a lakás tulajdonosa biztosítsa a nevezett ingatlanban az általa kiválasztott dolgozója lakhatását.
Dicsa Sándor 6200 Kiskőrös, Mester u. 26. szám alatti lakos 2012. január 01. napjától a Kiskőrösi Rendőrkapitányságnál dolgozik, mint rendőr- főtörzsőrmester. Szüleivel és feleségével él egy lakásban. Felesége gyermeket vár, ezért a jelenlegi lakás szűkössége miatt önálló ingatlan vált részére szükségessé. Jelenleg nincs lehetősége saját tulajdonú lakást vásárolni.
A 41/2000. (XII. 12.) BM rendelet 4. § (1) bekezdés b) pontja értelmében a bérleti szerződés meghatározott időtartamra, legfeljebb azonban 60 hónapra köthető, melyre tekintettel a megyei főkapitány kérte, hogy a lakásbérleti szerződés az Önkormányzat, valamint Dicsa Sándor között 2012. november 15. napjától 2017. november 14. napjáig kerüljön megkötésre, de legfeljebb a Kiskőrösi Rendőrkapitányságon történő szolgálata teljesítéséig.
Kiskőrös Város Önkormányzata Képviselő- testületének a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V. 12.) önk. rendelete 3. § (2) bekezdés b) pontja szerint: „Az önkormányzat tulajdonában lévő lakások: jogszabályon vagy megállapodáson alapuló bérlőkijelölési, illetve bérlőkiválasztási jog alapján adhatók bérbe.”
A célszerűségi szempontokat figyelembe véve, az önkormányzati vagyon hasznosítása érdekében javasolom, hogy a Képviselő-testület - a hatályos jogszabályokban foglalt kötelezettségeinek eleget téve - adja bérbe a BM bérlőkiválasztási joggal megjelölt lakást Dicsa Sándor 6200 Kiskőrös, Mester u. 26. szám alatti lakos részére, meghatározott, 60 hónapos időtartamra, 2012. november 15. napjától 2017. november 14. napjáig, de legfeljebb a Kiskőrösi Rendőrkapitányságon történő szolgálata teljesítéséig.
Kiskőrös, 2012. október 29.

Domonyi László sk.


polgármester
HATÁROZAT-TERVEZET

1. A Képviselő-testület - a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. §- a, a  lakások és helyiségek bérletére, valamint  elidegenítésükre vonatkozó egyes szabályokról szóló 1993. évi LXXVIII törvény végrehajtásáról szóló 41/2000. (XII. 12.) BM rendelet 1. § (2) bekezdés b) pontja, 4. § (1) bekezdés b) pontja, továbbá Kiskőrös Város Önkormányzata Képviselő- testületének a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V. 12.) önk. rendelete 3. § (2) bekezdés b) pontja alapján – bérbe adja a BM bérlőkiválasztási joggal megjelölt, önkormányzati tulajdonú, kiskőrösi 2674/A/24 hrsz-ú, természetben Kiskőrös, Luther tér 3. III/24. szám alatti, 57 m2 alapterületű, 2,5 szoba összkomfortos bérlakást Dicsa Sándor 6200 Kiskőrös, Mester u. 26. szám alatti lakos részére, meghatározott, 60 hónapos időtartamra, 2012. november 15. napjától 2017. november 14. napjáig, de legfeljebb a Kiskőrösi Rendőrkapitányságon történő szolgálata teljesítéséig.
2. A Képviselő-testület felhatalmazza a polgármestert a határozat mellékletét képező lakásbérleti szerződés aláírására.

Felelős:
polgármester

Határidő: 
2012. november 15.
1. sz melléklet a …/2012. sz Képviselő- testületi határozathoz

LAKÁSBÉRLETI SZERZŐDÉS

tervezet

amely létrejött egyrészről Kiskőrös Város Önkormányzata (6200 Kiskőrös, Petőfi tér 1.), mint bérbeadó (továbbiakban: Bérbeadó), másrészről

Dicsa Sándor (született: Kiskunhalas; 1978. szeptember. 20.; anyja születési neve: Gyimesi Mária) 6200 Kiskőrös, Mester u. 26. szám alatti lakos, mint bérlő (továbbiakban: Bérlő) között az alulírott napon és helyen, az  alábbi feltételek mellett:

1. Bérbeadó Kiskőrös Város Képviselő-testülete     /2012. sz.  határozata alapján rendeltetésszerű használatra alkalmas állapotban bérbe adja, Bérlő bérbe veszi, a Kiskőrös Város Önkormányzata üzleti vagyonát képező kiskőrösi 2674/A/24 hrsz-ú, 57 m2 nagyságú, 

Kiskőrös, Luther tér 3. III. emelet 24. ajtószám
       alatt lévő 2,5 szoba, 1 konyha, 1 előszoba, 1 fürdőszoba, 1 wc, 1 éléskamra és 1 közlekedő helyiségekből álló összkomfortos lakást,  meghatározott, 60 hónapos időtartamra, 2012. november 15. napjától 2017. november 14. napjáig, de legfeljebb a Kiskőrösi Rendőrkapitányságon történő szolgálata teljesítéséig.
2. Bérlő a lakás használatáért előre, minden hónap 15. napjáig a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önk. rendeletében meghatározott mindenkori lakbért köteles fizetni Bérbeadónak, a lakást üzemeltető KŐRÖSKOM Kommunális Szolgáltató Kft. (6200 Kiskőrös, Petőfi Sándor út 108.)  OTP Bank Nyrt.-nél vezetett 11732057-20020103-00000000 számú számlájára. A havi lakbér mértéke a jelen szerződés aláírásakor négyzetméterenként 229,- Ft (Kettőszázhuszonkilenc forint), összesen havi 13.053,- Ft (Tizenháromezer-ötvenhárom forint).

3. A lakások üzemeltetője a bérleményt Bérlő birtokába bocsátja. Jelen szerződés alapján a bérlemény Bérlő részére történő birtokba bocsátása, jegyzőkönyv felvételét követően történik, melyben rögzítésre kerül Bérlővel együtt költöző személyek listája, rokonsági foka; a lakás műszaki állapota - értve ez alatt elsősorban a falak, a padlóburkolat, a fürdőszobai, konyhai szerelvények állapotát- és a közüzemi mérőórák állását. 

4. A bérlemény használatával együttjáró költségek (villanyáram, gáz, víz stb.) Bérlőt terhelik. Bérlő a bérleti díjon felül fizeti a lakás közüzemi díjait, a közös költségeket, a lakásbiztosítás, hulladékszállítás díját, valamint a bérlet tartama alatt esetleg felmerülő egyéb terheket (pl: kommunális adó stb.). 
5. Bérlő a közüzemi szolgáltatások díját közvetlenül a szolgáltató szervezetnek fizeti, ezért kötelezettséget vállal arra, hogy a szerződés megkötését követő 15 napon belül kezdeményezi a közszolgáltató szervezeteknél a közszolgáltatási szerződés megkötését (víz, szennyvíz, áram, gáz, települési szilárd hulladék: háztartási hulladék), határidő elmulasztása esetén kiválasztása érvényét veszti.
6. Bérlő a közüzemi szolgáltatások, közös költségek, lakásbiztosítás; hulladékszállítás valamint az egyéb terhek díjainak befizetését igazoló eredeti bizonylatokat a számlákon található fizetési határidőt követő hónap 15. és 20. napja között köteles a lakások üzemeltetőjének bemutatni. A lakások üzemeltetője a Kőröskom Kft. (6200 Kiskőrös, Petőfi Sándor út 108.; e-mail: info@koroskom.hu.; tel/fax:78/312-536). 

7. A bérleti díj, vagy a bérlemény használatával együtt járó költségek a szerződés 6. pontjában foglalt határidőig történő meg nem fizetése, valamint a fizetést igazoló bizonylatok be nem mutatása esetén Bérbeadó köteles Bérlőt - következményekre figyelmeztetéssel - a teljesítésre írásban felszólítani. Ha Bérlő a felszólításnak 8 napon belül nem tesz eleget, Bérbeadó 15 napon belül írásban felmondással élhet.
8. Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.

9. Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

10. c.) az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről.


11. Bérlő köteles gondoskodni a lakás burkolatainak, ajtóinak, ablakainak és a lakás berendezéseinek karbantartásáról, felújításáról, illetőleg azok pótlásáról, cseréjéről; a lakás előtti közös használatú épületrész (folyosó, lépcsőház stb.) és a lakás előtti közterület tisztántartásáról. Az ezzel kapcsolatos költségek viselése Bérlőt terheli.

12. Bérlő a lakásbérleti szerződés fennállása alatt köteles életvitelszerűen a lakásban lakni. Bérlő a lakásból történő két hónapot meghaladó távollétét és annak időtartamát köteles írásban bejelenteni Bérbeadónak. A kettő hónapot meghaladó indokolatlan távollét szerződésszegésnek minősül és megalapozza a bérleti szerződés felmondását. Bérlő által bejelentett – különösen: egészségügyi ok, munkahely megváltozása, tanulmányok folytatása miatt történő – távolléte alatt, erre hivatkozással felmondani nem lehet. Bérlő által a távollét okának fennállását az orvos, a munkáltató, a tanintézet vezetőjének igazolásával, illetőleg más, hitelesnek elfogadható okirattal kell igazolni.

13. Bérlő és a vele együttlakó személyek a lakást rendeltetésszerűen, a szerződésben foglaltaknak megfelelően használhatják. Bérbeadó a rendeltetésszerű használatot, valamint a szerződésben foglalt kötelezettségek teljesítését - Bérlő szükségtelen háborítása nélkül, előzetes bejelentést követően – évente legalább két alkalommal ellenőrizheti. Bérlő arra alkalmas időben a lakásba történő bejutást biztosítani, és az ellenőrzést tűrni köteles.

14. Bérlő a lakásba házastársát, gyermekét, befogadott gyermekének gyermekét, valamint szülőjét a Bérbeadó hozzájárulása nélkül is befogadhatja. Bérlő Bérbeadó írásbeli hozzájárulásával a lakásba befogadhatja élettársát és testvérét, ha azok saját lakással nem rendelkeznek. Bérbeadó hozzájárulása nélküli befogadás szerződésszegésnek minősül és megalapozza a lakásbérleti szerződés felmondását.

15. A bérleményben háziállat nem tartható Bérbeadó előzetes írásbeli hozzájárulása nélkül.

16. A lakásbérleti szerződés megszűnik, ha:

a.) szerződő felek a szerződést közös megegyezéssel megszüntetik,

b.) a lakás megsemmisül,

c.) az arra jogosult felmond, 

d.) Bérlő meghal és nincs a lakásbérleti jog folytatására jogosult személy,

e.) Bérlő a lakást elcseréli, 

f.) Bérlőt a Magyar Köztársaság területéről kiutasították,

g.) Bérlő lakásbérleti jogviszonyát a bíróság megszünteti,

h.) Bérlő lakásbérleti jogviszonya hatósági határozat folytán megszűnik,

i.) a szerződésben foglalt határozott idő letelik, vagy feltétel bekövetkezik.
17.  Bérbeadó részéről történő egyoldalú felmondással szűnik meg a szerződés, amennyiben

a.) Bérlő írásos felszólítás ellenére nem tesz eleget a bérlemény használatával együttjáró, határidőben történő fizetési kötelezettségének,

b.) Bérlő, vagy a vele együtt élő személyek az együttélés követelményeivel ellentétes, botrányos, tűrhetetlen magatartást tanúsítanak,
c.) Bérlő vagy családtagja a lakást, illetve felszerelési tárgyait nem rendeltetésszerűen használja, vagy a többi bérlőt akadályozza bérleményük rendeltetésszerű használatában,

d.) Bérlő elmulasztja az őt terhelő karbantartási kötelezettséget,

e.) Bérlő a lakást két hónapot meghaladó időre bejelentés és indokolás nélkül elhagyta,

f.) Bérlő Bérbeadó írásos engedélye nélkül a bérleti szerződés 13. pontjában megnevezetteken kívül más személyt befogad a bérleménybe,
g.) a lakás átalakításra, korszerűsítésre, lebontásra kerül,
h.) Bérlő egyéb szerződésszegése esetén.
18. Ha Bérlő a szerződésben vállalt, vagy jogszabályban előírt egyéb lényeges kötelezettségét Bérbeadó által írásban megjelölt határidőben nem teljesíti, Bérbeadó a határidőt követő 15 napon belül írásban felmondással élhet.

19. Ha Bérlő vagy a vele együttlakó személyek magatartása szolgál a felmondás alapjául, Bérbeadó köteles Bérlőt - a következményekre figyelmeztetéssel - a magatartás megszüntetésére vagy megismétlésétől való tartózkodásra a tudomására jutástól számított 8 napon belül írásban felszólítani. A felmondást az alapjául szolgáló magatartás folytatásától vagy megismétlésétől számított 8 napon belül írásban kell közölni.

20. A felmondást nem kell előzetes felszólításnak megelőznie, ha a kifogásolt magatartás olyan súlyos, hogy Bérbeadótól a szerződés fenntartását nem lehet elvárni. A felmondást a tudomásra jutástól számított 8 napon belül írásban kell közölni.
21. Bérbeadó a felmondás jogát a bérlőkiválasztási jog jogosultjának kezdeményezése alapján, vagy - a jogosult egyidejű írásbeli értesítése mellett - önállóan gyakorolja.

22. A bérbe adott lakás bérleti szerződésének közös megegyezéssel történő megszüntetése esetén Bérlő, a 41/2000. (XII.12.) BM rendelet 8. § (3)-(4) bekezdés esetét kivéve sem pénzbeli térítésre, sem elhelyezésre nem tarthat igényt.
23. Bérlőnek a házasság felbontása iránt indított perében a lakáshasználat kérdésében a bíróság döntése (a bíróság által jóváhagyott egyezség) az irányadó.
24. Jelen szerződés a határozott idő elteltével vagy a feltétel bekövetkezésével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.
25. A lakás kiürítése önkéntes teljesítésének hiányában Bérbeadó köteles haladéktalanul - a teljesítési határidő leteltét követő 8 napon belül - intézkedni annak bírói úton történő érvényesítésére.
26. Bérlő, illetve Bérlővel együtt költöző személyek jogcím nélküli lakáshasználóvá válnak, ha a lakásbérleti szerződésben vállalt kötelezettségeiknek maradéktalanul nem tesznek eleget.
27. Bérbeadó részére a lakást jogcím nélkül használó lakáshasználati díjat köteles fizetni, amelynek mértéke:

- a jogcím nélküli használat első 2 hónapjában a lakásra megállapított lakbérrel azonos összeg, ezt követően

- további 10 hónapig annak kétszerese,

- egy éven túl annak háromszorosa.
28. A belügyi rendelkezésű lakás jogcím nélküli lakás használójával haladéktalanul, de legkésőbb a jogcím nélkülivé válás tudomásra jutását követő 8 napon belül, írásban kell közölni bérleti jogviszonyának megszűnését, illetőleg a jogcím nélkülivé válás tényét és annak következményeit. 
29. Bérbeadó és Bérlő megállapodnak, hogy a lakást Bérlő teszi rendeltetésszerű használatra alkalmassá a beköltözéskor – kivéve a komfortfokozatnak megfelelő lakásberendezéseket - erre való tekintettel a lakás birtokba vételét követően a falfestés, mázolás elvégzésére Bérlő vállal kötelezettséget. Bérlő a költségek megtérítésére nem tart igényt, melyért cserébe Bérbeadó a lakás visszaadásakor kötelezően elvégzendő munkák tekintetében a falfestés, mázolás elvégzésétől eltekint.
30. A szerződésben nem szabályozott kérdésekben a Polgári Törvénykönyvről szóló 1959. évi IV. törvény, a lakások és helyiségek bérletéről, valamint elidegenítésükre vonatkozó egyes szabályokról szóló, többször módosított 1993. évi LXXVIII. törvény, a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII törvény végrehajtásáról szóló 41/2000. (XII. 12.) BM rendelet, valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önkormányzati rendelet rendelkezései az irányadók.
Jelen bérleti szerződést Szerződő Felek elolvasás után, mint akaratukkal mindenben megegyezőt, helybenhagyólag írták alá.

K i s k ő r ö s, 2012. november    .

Kiskőrös Város Önkormányzata,

mint bérbeadó képviseletében:

Domonyi László                                                                                           Dicsa Sándor
   polgármester                                                                                               bérlő

Ellenjegyzem:

                             dr. Csertő Gyula                                  

                                       jegyző

